kardosdrur/scandi-wiki huggingface dataset:
Try To Remember

Try To Remember er en dansk novellefilm fra 1984. Den er filminstruktøren Stefan Henszelmans afgangsfilm fra Den Danske Filmskole i København.

Filmen er en ordløs novellefilm produceret af Det Danske Filmstudie og vakte den en del opmærksomhed. Den beskriver i flashbacks en trediveårig fyrs psykologiske krise som følge af, at han undertrykker sin homoseksualitet.

Filmen deltog i filmfestivalen Berlinalen i Berlin 1985 og New York Gay Film Fesitival 1986.

Handling 
En fortælling om en konkurrenceløber, der i glimt tager en rejse tilbage i erindringen, hvor barndom og ungdom formede hans indre liv. Ikke blot opdager han, at hans tiltrækning til sporten havde med dragningen mod vennerne at gøre, men det var også en måde at få bekræftet sin maskulinitet på.

Medvirkende 
Hans Henrik Voetmann
Søren Helsted
Peter Svarre
Kim Lunding
Leif Pajor
Jonas Bering Liisberg
Lotte Landin
Jørgen Weel
Asta Esper Andersen
Erik Holmey
Sysser Kjeldsen
Bjarne Bender Mortensen
Torben Moesby
Jan Hansen
Christian Neergaard

Kilder

Eksterne henvisninger

Se også 
 Venner for altid 
 Dagens Donna

Kortfilm fra Danmark
Danske film fra 1984
LGBT-relaterede film fra Danmark
Det Danske Filmstudie

Det Danske Filmstudie er et dansk filmstudie i Kongens Lyngby. Den er en af Danmarks ældste filmbyer. Siden 1936 har det danske filmstudie, tidligere ASA Film, lagt scener til nogle af største danske film succeser som; De Røde Heste, Zappa, Den eneste ene og En kort en lang og internationale storfilm som Breaking the Waves og Åndernes Hus.

Studiet er et moderne filmstudie, som byder på rammer for film-, tv- og reklameproduktion. Studiet har udlejning af scenerum til filmproducenter med scenografi, byg, lys og post-produktion.

Firmaet har til på Blomstervænget nummer 52 i Kongens Lyngby.
Det blev stiftet som aktieselskab i 2005 med en aktiekapital på 3 millioner kroner.
Mogens Glad fungerer som administrerende direktør. Han sidder også i bestyrelsen, hvor formanden er Poul Erik Lindeborg Johansen og Mogens Fries Lind er bestyrelsesmedlem.

Henvisninger 

Filmstudie
Kongens Lyngby
Kristen Jensen-Try

Kristen Jensen, kaldet Kristen Jensen-Try (født 5. august 1842 i Try, død 13. juni 1916), var landmand og politiker.

Han var søn af gårdejer Jens Kristensen, var på ophold på Svendstrup Højskole, gårdejer i Tårs 1862, i Try 1882, sognerådsformand for Tårs og Ugilt Sogneråd 1880-82 og 1887-89; amtsrådsmedlem af Hjørring Amtsråd fra 1889.

Kristen Jensen var engageret i Venstres kamp mod Højre og optrådte den 9. februar 1883 for første gang ved et politisk møde i Tårs. Han var folketingsmand for Sæbykredsen 1892-1901 og landstingsmand (Venstrereformpartiet) fra 1901.

22 år gammel købte han i 1864 gården Hatholt i Tårs og giftede sig året efter med Ane Kirstine Marie Christensen (født den 13. marts 1839 på Fjeldgård ved Østervrå). De fik to børn, Jens Kristian Theodor i 1866 og Karoline Marie i 1869. I 1882 flyttede parret til Try Vestergård, men allerede samme år den 22. august døde Ane Kirstine kun 43 år gammel. Kristen Jensen blev boende på Try Vestergård efter hustruens død og giftede sig ikke igen.

Han var også formand for Thorshøj Andelsmejeri 1889-94, for Torslev Sparekasse 1890, for Thorshøj Brugsforening 1901-02 og for repræsentantskabet for Fjerritslevbanen fra 1905; medlem af bankrådet for Sæby Bank; formand for kontrolkomitéen for Jydsk Land- og Hypotekforening fra 1906 samt formand i Kontrolkomitéen for Den jydske Land-Hypotekforening i Herning.

Kristen Jensens solide karakter, hans politiske indsigt og en udstrakt gæstfrihed bragte ham i nær kontakt med en mængde mennesker. Han var bergianer (tilhænger af Christen Berg), og på Rigsdagen vandt han en ikke ringe anseelse som en af sit partis mest trofaste mænd. I Tinget talte Kristen Jensen kun sjældent; han var angiveligt ikke veltalende, men hans foredrag blev altid holdt i en frisk tone, og i udvalgene gjorde partiet god brug af den indsigt, han havde erhvervet sig i en mængde praktiske forhold.

Han sad i Landstinget til sin død den 13. juni 1916 og ligger begravet på Torslev Kirkegård, hvor der er rejst en mindesten over ham, og på Try Vestergård, der stadig er i slægtens eje, findes en sølvkrans, som Kristen Jensen modtog af Venstre. En buste af Kristen Jensen på mindestenen blev udført kort tid efter hans død på initiativ af beboerne i Torslev Sogn og rejst ved realskolens indvielse i 1917. Busten blev imidlertid ødelagt, da Sæby Kommune "kom til" at køre det slidte minde på lossepladsen i 1973.

Kilder 
 Kraks Blå Bog 1910
 Østervrå Lokalhistoriske Forening 
 Niels Bransager og Palle Rosenkrantz, Den danske Regering og Rigsdag 1901: Biografier og Portrætter, Dansk Grafisk Forlag 1901-03. Digitaliseret hos Google Books

Eksterne henvisninger 
 

Folketingsmedlemmer i 1890'erne
Folketingsmedlemmer i 1900'erne
Landstingsmedlemmer i 1900'erne
Landstingsmedlemmer i 1910'erne
Kommunalbestyrelsesmedlemmer fra Venstre
Amtsrådsmedlemmer fra Venstre
Tidligere folketingsmedlemmer fra Venstre
Landmænd fra Danmark
Personer i Kraks Blå Bog (afdøde)
Landstingsmedlemmer fra Venstre
Peter Jensen-Stengaarden

Rasmus Peter Jacobsen Jensen, kendt som Peter Jensen-Stengaarden (4. januar 1837 i Risserup, Falster – 5. oktober 1910 i København) var en dansk proprietær og politiker, ejer af Stengården i Hellerup, som han tog navn fra, da han 1890 blev valgt til Landstinget.

Peter Jensen var søn af gårdejer Jacob Jensen og hustru Karen f. Petersen. Han var i købmandslære i Roskilde 1853; ansat i en agenturforretning i København 1860 og etablerede sig som selvstændig 1862. 

Han var valgt medlem af Landstinget 1890-1906 og kongevalgt medlem fra 1907 samt medlem af Rigsretten (tilhørte Venstrereformpartiet). Han var også medlem af Københavns Havneråd og blev 1904 Ridder af Dannebrog.

Der er næppe tvivl om, at den unge mand har haft øjnene med sig og har set, hvorledes man med omsigt og uden at være bange for selv at arbejde kunne arbejde sig op i København i de dage; i hvert fald var han ikke længe om at blive selvstændig næringsdrivende. 1877 købte han den ejendom på 8½ td. hartkorn, Stengården ved Hellerup, efter hvilken han tog navn. Han var som høker blevet mere end velstående, og som grosserer øgede han sin rigdom og hørte derved fra det første tidspunkt, da Venstremænd dukkede op i København, til partiets "matadorer". Han var således en af de rige bønder, der var med til at finansiere Venstrepartiets valgkampagner; særligt i de svære år under J.B.S. Estrups styre.

Han havde fra sin tidligste ungdom været en trofast tilhænger af Christen Berg, og partiet Venstre mødte en udstrakt gæstfrihed i hans hjem. 

I 1906 solgte Peter Jensen 47 tdr. land af Stengårdens jorder til proprietær C.L. Ibsen, men beholdt selv gårdens bygninger, der var nyopført efter en brand i 1896, og boede der til sin død. Gennem en årrække tilhørte ejendommen senere generaldirektør Ole Olsen. Københavns Amts Sygehus i Gentofte er opført på Stengårdens tidligere arealer.

Kilder 
 Kraks Blaa Bog 1910
 Niels Bransager og Palle Rosenkrantz, Den danske Regering og Rigsdag 1901: Biografier og Portrætter, Dansk Grafisk Forlag 1901-03. Digitaliseret hos Google Books

Riddere af Dannebrog
Landstingsmedlemmer i 1890'erne
Landstingsmedlemmer i 1900'erne
Landstingsmedlemmer fra Venstre
Personer fra Hellerup
Proprietærer fra Danmark
Personer i Kraks Blå Bog (afdøde)
Medlemmer af Rigsretten
P.G.C. Jensen

Peder Gregers Christian Jensen (født 25. april 1840 i Nysted, død 19. august 1911) var højesteretssagfører og politiker.

Han var søn af købmand V.E.B. Jensen og hustru Signe f. Lund, blev student i Nykøbing Falster 1858, blev cand.jur. 1866, overretssagfører 1872 og var højesteretssagfører fra 1888.

Han var byrådsmedlem i Nykøbing Falster 1876-84, direktør i Østifternes Kreditforening 1884-87, næstformand for den danske Sagførerforenings hovedbestyrelse 1890-1906, Landstingsmand for Højre fra 1891 til sin død 1911, medlem af Næringslovkommissionen 1890 og af Toldkommissionen 1895 og ordfører for Landstingets toldudvalg 1899, for dets Finansudvalg 1901-02 og 1904-08 og for Skaffereformudvalget 1901. Han var medlem af Rigsretten; og af Den danske Købstadsforenings bestyrelse 1879-89 og udgiver af dens tidsskrift 1890-93, formand i repræsentantskabet for Bikuben og for Kreditforeningen af Kommuner, formand i bestyrelsen for A/S C.A. Qvade, Rasmussen & Faber, for A/S The Crown Butter-Export Co. og for A/S Th. Wessel & Vett og medlem af Straffelovskommissionen 1905. Han var Kommandør af 1. grad af Dannebrogordenen og Dannebrogsmand.

P.G.C. Jensen var gift med Anna Cathrine f. Eggertsen, f. 23. august på Ussinggård og var far til personalhistorikeren A. Falk-Jensen og folketingsmedlemmet Povl Falk-Jensen.

Referencer

Kilder 
 Kraks Blå Bog 1910

Eksterne henvisninger 
 

Landstingsmedlemmer fra Højre (1881-1915)
Landstingsmedlemmer i 1890'erne
Landstingsmedlemmer i 1900'erne
Landstingsmedlemmer i 1910'erne
Advokater fra Danmark
Kommandører af 1. grad af Dannebrog
Kommunalpolitikere fra Danmark
Kreditforeningsdirektører fra Danmark
Personer i Kraks Blå Bog (afdøde)
Medlemmer af Rigsretten
Niels Johansen (politiker)

Niels Kristian Johansen (12. april 1850 i Vissenbjerg – 8. marts 1915) var en dansk gårdejer og politiker.

Han var søn af husmand Johansen, blev uddannet på Vesterskjerninge Højskole og Lyngby Landboskole; var lærer ved Vesterskjerninge Højskole 1875-82, ejer af Ullerup Højskole 1884-94, siden landmand. Han var medstifter af Øernes Andelsselskab for Indkøb af Foderstoffer og af Faaborg Andelssvineslagteri, medlem af Landstinget (Venstrereformpartiet) fra 1894, af Forsvarskommissionen 1902-08 og af Rigsretten, tilsynshavende ved de statsunderstøttede opdragelsesanstalter og ved Samfundet for Vanføre, formand for Sydfyens landøkonomiske Forskudsforening, medlem af Overværgerådet og af repræsentantskabet for Sydfyens Diskontobank, tiendekommissær for Svendborg Amts 7. kreds, medstifter af og formand for Tyendespareforeningen for Svendborg Amt samt medlem af Kommissionen angående len og stamhuse.

Kilder 
 Kraks Blå Bog 1910

Landstingsmedlemmer i 1890'erne
Landstingsmedlemmer i 1900'erne
Landstingsmedlemmer i 1910'erne
Landstingsmedlemmer fra Venstre
Personer fra Fyn
Landmænd fra Danmark
Personer i Kraks Blå Bog (afdøde)
Medlemmer af Rigsretten
I.M.N. Johnsen

Ingvald Marius Nicolai Johnsen (7. december 1843 på Vestergård i Visby, Thisted Amt – 11. juli 1914) var sagfører, konsul og politiker.

Han var søn af gårdejer Poul Johnsen og hustru f. Sommer. Hans fader Poul Johnsen var oprindelig af norsk æt, der endnu blomstrer i Norge og hvoraf to mænd, fættere til konsul Johnsen, var medlemmer af det norske Storting. Sin opdragelse fik Johnsen i Thisted og i året 1864 blev han exam.jur. og samme år fuldmægtig hos den daværende amtmand i Thisted Gottlob Rosenkrantz. Som amtsfuldmægtig blev han tillige sekretær i amtsrådet og erhvervede herved et grundigt kendskab til kommunale sager, der tillige bidrog til at vække hans interesse for statsforvaltning og politik. I 1876 nedsatte han sig som sagfører og kort forinden var han blevet formand i Thisted Landsogn. Da han fraflyttede landsognet og tog bolig i Thisted by udnævntes han i 1880 til formand i Ligningskommissionen og blev i 1888 medlem af byrådet, hvor han sad til 1906. Han var Landstingsmand for Højre fra 1894.

I 1879 blev han svensk-norsk vicekonsul; i 1871 allerede var han udnævnt til russisk vicekonsul, fra 1880-90 var han repræsentant i den jyske Husmandskreditforening og fra 1894-1906 medlem af repræsentantskabet for den danske Købstadsforening og 1896 formand i bestyrelsen for Tyende Spareforeningen for Thy.

Som formand i komiteen for Thisted-Fjerritslev Jernbane og medlem af banens udvalg i 1900 lykkedes det Johnsen at skaffe denne bane 3/4 statstilskud.

Det kan tilføjes, at han var medlem af Sagførerrådet for 5. kreds og fra 1902 medlem af Fiskerikommissionen, medlem af Den danske Sagførerforenings hovedbestyrelse og Ridder af Dannebrog.

I.M.N. Johnsen var særligt knyttet til en sag, der lå vestjyder varmt på sinde, og som han har viet et stort og dygtigt arbejde, nemlig plantningssagen. Fra 1888 var han medlem af bestyrelsen for Thy Have- og Plantningsforening og arbejdede for en rationel beplantning af landstrækningerne med det mål for øje at danne et skovbælte fra Blåvandshuk til Skagen.

Kilder 
 Kraks Blaa Bog 1910
 Niels Bransager og Palle Rosenkrantz, Den danske Regering og Rigsdag 1901: Biografier og Portrætter, Dansk Grafisk Forlag 1901-03. Digitaliseret hos Google Books

Eksterne henvisninger 
 

Jurister fra Danmark
Kommunalpolitikere fra Danmark
Landstingsmedlemmer i 1890'erne
Landstingsmedlemmer i 1900'erne
Landstingsmedlemmer i 1910'erne
Riddere af Dannebrog
Landstingsmedlemmer fra Højre (1881-1915)
Personer i Kraks Blå Bog (afdøde)
Søren Jensen (politiker)

Søren Jensen (født 24. september 1835 i Balle, Viborg Amt, død 3. marts 1921) var lærer og politiker.

Søren Jensen blev født i Balle i Viborg Amt, hans fader var gårdmand og velhavende, og da den unge Jensen var begavet og lærelysten, kom han på Lyngby Seminarium og blev ved 20-års alderen skolelærer i Årslev. Han var Landstingsmand for 9. kreds fra 30. september 1890 samt medlem af Rigsretten. Før da var han sognerådsformand. Han var en af Venstres veteraner.  Han stillede op i 1872 og senere, dels i Hjørringkredsen dels i Randerskredsen, uden at opnå valg. Hans lærergerning havde ført ham over på denne østjyske egn, hvor han i den lokale politik gjorde et betydeligt arbejde og bl.a. var med til at skaffe den højresindede Randers by sit første Venstreblad i 1874, Randers Dagblad, og da det blev moderat sit andet Venstreblad Randers Venstreblad. Han var medlem af Landstingets Finansudvalg og havde andel i skolelovens gennemførelse.

Kilder 
 Niels Bransager og Palle Rosenkrantz, Den danske Regering og Rigsdag 1901: Biografier og Portrætter, Dansk Grafisk Forlag 1901-03. Digitaliseret hos Google Books

Ekstern henvisning 
 Digitaliserede udgaver af Randers Dagblad i Mediestream
 Læs om Randers Dagblad i opslagsværket "De Danske Aviser"

Landstingsmedlemmer fra Venstre
Kommunalpolitikere fra Danmark
Landstingsmedlemmer i 1890'erne
Landstingsmedlemmer i 1900'erne
Landstingsmedlemmer i 1910'erne
Landstingsmedlemmer i 1920'erne
Medlemmer af Rigsretten
Jungle Dreams

Jungle Dreams er fra 1981 og er titlen på Kim Larsen's første forsøg på at slå igennem på det amerikanske marked som soloartist. "Rock 'N' Roll City" og "Donnez-Moi Du Feu" var mindre hits. Året efter udgav Kim Larsen & Jungle Dreams albummet Sitting on a Time Bomb, (Jungle Dreams indgik nu på denne plade som et band-navn). Begge disse plader er engelsksprogede og produceret af Joe Delia.

Spor

Personel

Musikere 
 Kim Larsen 
 Joe Delia
 Abe Speller
 Artie Kaplan 
 David Darling
 Ed Walsh
 Georg Wadenius 
 Gordon Grody 
 Peter Gordon
 Robin Beck 
 Will Lee

Produktion 
 Joe Delia - producer, arrangør
 Jack Malken - teknik, mix
 Dennis Drake - teknik, mix
 Chris Howard - teknik, mix

Kilder

Kim Larsen-album
Album fra 1981
C.A.H. Hansen

Carl August Holmer Hansen (28. november 1811 i Hjørring – 29. marts 1894) var en dansk politiker.

C.A.H. Hansen var søn af apoteker i Frederikshavn Anker Christian Hansen og Anna f. Green. Efter at han i 1832 var blevet student og året efter havde taget 2. eksamen, ombyttede han det teologiske studium med landvæsenet og ejede i årene 1840-52 forskellige gårde i Thisted Amt. I 1852 flyttede han til Thisted, hvor han snart efter blev branddirektør såvel for Landbygningernes som for Købstædernes Brandforsikring (indtil 1886). Han har i Folketinget repræsenteret Vestervig-kredsen 1849-52 og Thistedkredsen 1854-59 og 1864-66, og i Landstinget havde han som medlem fra 8. kreds sæde siden 1870. Han hørte oprindelig til De Nationalliberale, senere til Mellempartiet ("Kammerrådspartiet") og i den senere årrækkes politiske kamp til Højre. Hansen har på Rigsdagen taget virksom del i behandlingen af alle sager af interesse for Nordjylland, særlig fiskeri-, jagt-, rednings- og sandflugtssager, og han har desuden i en lang årrække udfoldet en omfattende virksomhed til fremme af stedlige formål i Thisted Amt og Thisted købstad. Disse fortjenester i forbindelse med ualmindelig personlig livlighed og elskværdighed gjorde kammerråd (siden 1848), senere (1882) justitsråd Hansen til en af de mest populære jyske politikere, der har siddet i Rigsdagen. Han var også Ridder af Dannebrog og Dannebrogsmand.

Hansen ægtede 10. april 1840 Laurentze Jørgensen, datter af proprietær Jørgensen til Abildgaard. Sønnen F.C.C. Hansen blev arkitekt i Sorø.

Eksterne henvisninger 
 

 TOHMAS – Thys historie på nettet 

Landstingsmedlemmer i 1870'erne
Landstingsmedlemmer i 1880'erne
Landstingsmedlemmer i 1890'erne
Erhvervsfolk fra Danmark
Folketingsmedlemmer i 1840'erne
Folketingsmedlemmer i 1850'erne
Folketingsmedlemmer i 1860'erne
Landstingsmedlemmer fra Højre (1881-1915)
Politikere fra Mellempartiet
Landmænd fra Danmark
Branddirektører fra Danmark
Politikere fra De Nationalliberale
Personer i Dansk Biografisk Leksikon
Riddere af Dannebrog
Personer fra Hjørring
Sitting on a Time Bomb

Sitting on a Time Bomb er et album fra 1982, og titlen på Kim Larsen & Jungle Dreams' andet forsøg på at slå igennem på det amerikanske marked. På Sitting on a Time Bomb er "Jungle Dreams" tilføjet som et "band-navn". Jungle Dreams er ellers titlen på den 1. amerikanske plade fra Kim Larsen i 1981. Begge disse to plader er engelsksprogede, producerede af Joe Delia og udgivet med henblik på det amerikanske marked. Singlen "Time Bomb" blev et mindre hit.

Spor

Personel

Musikere 
 Kim Larsen - vokal 
 Joe Delia - keyboards
 Rick Blakemore - guitar
 Dennis Espantman - bas
 Abe Speller - trommer

Produktion 
 Joe Delia - producer
 Thom Panunzio - lydtekniker, mix
 Gray Russell - assisterende lydtekniker
 Jim Ball - assisterende lydtekniker
 Rocco Bogs - mix
 Gray Russell - mastering
 Bob Belott - foto
 Andrea Klem - design
 Mac James - cover art

Eksterne henvisninger 
 Sitting on a Time Bomb på Discogs

Kim Larsen-album
Album fra 1982
Gustav Hansen (politiker)

James Gustav Hansen (29. august 1843 på Øregård, Gentofte Sogn – 16. marts 1912) var etatsråd og politiker.

Gustav Hansen var søn af etatsråd, grosserer A.N. Hansen og hustru f. Grut og bror til sagfører Octavius Hansen og læge Edmund Grut. Han blev student fra Metropolitanskolen 1862, cand.jur. 1869, var medejer af godset Gamalstorp i Vestergøtland 1870 og af Tirsbæk i Jylland 1873, grosserer i København fra 1871 i firmaet Jørgen Bech & Sønner, medlem af Sø- og Handelsretten 1878-91, Landstingsmand for Højre 1896-1906, medlem af Københavns Havneråd, af Landmandsbankens bankråd fra 1897 og af direktionen for Det kgl. octroyerede Sø-Assurance Kompagni fra 1882. Han var Ridder af Dannebrog.

Han var gift m. Louise Hansen, f. 16. december i København, datter af cand.jur. Bull. Hun var formand for Kvindernes Handels-og Kontoristforening og for dennes sygekasse til 1909.

Kilder 
 Kraks Blå Bog 1910

Riddere af Dannebrog
Landstingsmedlemmer i 1890'erne
Landstingsmedlemmer i 1900'erne
Jurister fra Danmark
Landstingsmedlemmer fra Højre (1881-1915)
Gustav
Personer i Kraks Blå Bog (afdøde)
Grosserere fra Danmark
Studenter fra Metropolitanskolen
Niels Hansen (1843-1927)

Niels Hansen (født 27. december 1843 i Kirke Skensved, død 29. juni 1927 i Gundsølille) var en dansk gårdejer, justitsråd og politiker.

Han var søn af gårdejer Hans Nielsen og Hustru Johanne Olsdatter i Kirke Skensved, men kom allerede som barn til Gundsølille, hvor hans fader havde købt en gård på 8 tdr. hartkorn. Han gik som barn i Tågenrup Skole og al den uddannelse og de kundskaber, som han var i besiddelse af ud over hvad skolen kunne bibringe ham, skyldte han sine gode evner og ihærdigt selvstudium, da han end ikke havde besøgt nogen højskole.

Hans politiske anskuelser blev tidlig vakt nemlig ved grundlovskampen i 1865-66. Han deltog da ligesom senere i 1870'ernes første år i en række møder på sin egn. I 1876 blev han opfordret til at stille sig i Roskildekredsen, men sagde nej. Dog året efter da Venstre delte sig ved Novemberforliget forstod han at der kunne være brug for ham han sluttede sig da til Christen Bergs politik og den 3. januar 1879 stillede han sig som radikal Venstremand mod den moderate gårdejer Hans Simonsen, men da denne imidlertid ved kåringen fik det største stemmetal trak Hansen sig tilbage. Højre tog kredsen, idet grev Scheel blev valgt. Atter ved valget den 24. maj 1881 stod Niels Hansen på valgtribunen som det bergske Venstres mand denne gang i Lejrekredsen imod Ludvig Holstein-Ledreborg. Han faldt, og dermed var hans forsøg på at nå ind i Folketinget forbi. Men han havde allerede da gentagne gange stået på valg til Landstinget; første gang i 1874, da han trak sig tilbage til fordel for Balthazar Christensen, og senere ved et suppleringsvalg, hvor han fik Venstres stemmer uden at opnå valg. I 2. kreds 30. september 1882 blev han så endelig valgt til Landstingsmand. Han var også medlem af Landstingets Finansudvalg og af Rigsretten fra 1903, tillige medlem af Tuberkulosekommissionen 1901.

Før da var han sognefoged 1871, sognerådsformand 1874-76, amtsrådsmedlem fra 1886-1910, var i bestyrelsen for gl. Roskilde Amts Landboforening 1884-1900, kontordags-bestyrer i Den sjællandske Bondestands Sparekasse 1886, landvæsenskommissær 1892, distriktsvurderingsmand i Creditkassen for Landejendomme i Østifterne 1896. Han var Dannebrogsmand.

Han var gift med Signe Marie f. Christensen (død 1909).

Kilder 
 Kraks Blaa Bog 1910
 Niels Bransager og Palle Rosenkrantz, Den danske Regering og Rigsdag 1901: Biografier og Portrætter, Dansk Grafisk Forlag 1901-03. Digitaliseret hos Google Books

Eksterne henvisninger 
 

Kommunalpolitikere fra Danmark
Amtsrådsmedlemmer
Landstingsmedlemmer i 1880'erne
Landstingsmedlemmer i 1890'erne
Landstingsmedlemmer i 1900'erne
Landstingsmedlemmer i 1910'erne
Landstingsmedlemmer i 1920'erne
Landstingsmedlemmer fra Venstre
Landmænd fra Danmark
Personer i Kraks Blå Bog (afdøde)
Dannebrogsmænd
Medlemmer af Rigsretten
Niels Hansen

Niels Hansen er navnet på flere personer:
 Niels Hansen (politiker, 1793-1860) – dansk skolelærer og politiker
 Niels Hansen (1815-1897) (1815-1897) – en dansk politiker og redaktør
 Niels Hansen (1817-1906) (1817-1906) – en dansk politiker
 Niels Hansen (1843-1927) (1843-1927) – en dansk politiker
 Niels Hansen Jacobsen (1861-1941) – en dansk billedhugger
 Niels Hansen Nielsen (1815-1858) – en dansk politiker
 N.H. Rasmussen (seminarieforstander) (1882-1955) – en dansk seminarieforstander (Niels Hansen Rasmussen)
 N.H. Rasmussen (gymnastikdirektør) (1854-1924) – en dansk gymnastikdirektør (Niels Hansen Rasmussen)
 Niels Hansen Søe (1895-1978) – en dansk teolog og præst
 Niels Hansen (maler) (1880-1946) – en dansk maler
 Niels Hansen (operasanger) (1880-1969) – en dansk operasanger (Niels Jacob Hansen)
 Niels Flemming Hansen (født 1974) – en dansk konservativ politiker
Klaus Frandsen

Klaus Frandsen (født 19. oktober 1963 i Lejre) er en dansk økonom, der fra september 2009 til september 2015 var landsformand for Radikale Venstre. Han blev i 2011 statsrevisor.

Frandsen blev student fra Midtfyns Gymnasium i 1982, bachelor i erhvervsøkonomi fra Odense Universitet i 1985 og læste derefter finansiering ved Handelshøjskolen i København. 

Han har siden 2005 været forretningsudviklingsdirektør i PBS og administrerende direktør i selskabets datterselskab NETS, der udvikler betalingskortløsninger.

I Det Radikale Venstre har han tidligere været formand for EU-udvalget samt været medlem af hovedbestyrelsen.

Han er desuden medlem af præsidiet for Akademiet for Fremtidsforskning.

Kilder og eksterne henvisninger 
 Klaus Frandsens hjemmeside

Statsrevisorer fra Danmark
Erhvervsfolk fra Danmark
Politikere fra Det Radikale Venstre
Slaget ved Lützen

Slaget ved Lützen kan henvise til to slag:

 Slaget ved Lützen (1632) – under Trediveårskrigen
 Slaget ved Lützen (1813) – under Napoleonskrigene